
ТЕХНИЧКА СПЕЦИФИКАЦИЈА
„Набавка услуга - Поступак избора концесионара-приватног партнера коме се поверава обављање комуналне делатности градско-приградског превоза путника на територији општине Куршумлија по моделу јавно-приватног партнерства са елементима концесије“ 
ЈН бр. 24/2023
1. ПРЕДМЕТ КОНЦЕСИЈЕ
Организација обављања комуналне делатности јавног градског и приградског превоза путника на територији општине Куршумлија је у надлежности општине Куршумлија, што је прописано одредбама Закона о превозу путника у друмском саобраћају („Сл. Гласник РС”, бр. 68/15, 41/2018, 44/2018 – др. закон, 83/2018, 31/2019 и 9/2020), Закона о локалној самоуправи („Сл. Гласник РС”, бр. 129/2007, 83/2014– др. Закони и 101/16– др. Закони и 47/2018), Закона о комуналним делатностима („Сл. Гласник РС”, бр. 88/2011 и 104/2016 и 95/2018), као и општинском Одлуком о градском и приградском превозу путника на територији општине Куршумлија („Сл. лист општине Куршумлија“ бр. 59/2020) .

У складу са својим надлежностима Скупштина општине Куршумлија је на седници одржаној 10.11.2020. године, донела Одлуку број I-02-93/2020-5 о покретању поступка јавно-приватног партнерства са елементима концесије за реализацију концесије поверавања обављања комуналне делатности градског и приградског превоза путника на територији општине Куршумлија чиме је формално покренут процес и поступак спровођења израде Предлога уговорног јавно-приватног партнерства са елементима концесије у складу са позитивним законским прописима Републике Србије, а којим би се обезбедило поверавање обављања делатности јавног превоза путника на територији општине Куршумлија.

Предмет јавног уговора који ће, по спроведеном поступку јавне набавке, јавни партнер закључити са приватним партнерима је обављање комуналне делатности јавног превоза путника на територији општине Куршумлија, на мрежи линија система јавног градског и приградског превоза путника у општини Куршумлија.
Основни циљеви општине су повећање нивоа учешћа јавног у укупном превозу путника, као услов ефикасности и ефективности укупног транспортног система:

• Обезбеђење квалитетнијег, ефикаснијег и економичнијег јавног превоза;

• Уређено тржиште транспортних услуга;

• Подизање нивоа квалитета система и услуге;

• Значајно снижење трошкова функционисања;

• Задовољење широког спектара социјалних циљева;

• Очувања природне околине и квалитета живота у градовима, итд.
Основне карактеристике подручја опслуге и тржишта транспортних услуга, од значаја за процену потенцијала и реалног стања система јавног градског и приградског превоза путника у посматраном пресеку времена, сагледавају се кроз анализу основних демографских и социо-економских карактеристика посматраног подручја и карактеристика транспортног система.
2. РАЗЛОЗИ ЗА УГОВАРАЊЕ ЈАВНО-ПРИВАТНОГ ПАРТНЕРСТВА СА ЕЛЕМЕНТИМА КОНЦЕСИЈЕ

Разлози, односно оправданост за уговарање јавно-приватног партнерства, садржани су у законској обавези општине Куршумлија да обезбеди организацију обављања комуналне делатности превоза путника на територији општине Куршумлија, а што је дефинисано:

• Законом о превозу путника у друмском саобраћају („Сл. гласник РС”, бр. 68/15, 41/2018, 44/2018 – др закон, 83/2018, 31/2019 и 9/2020) уређују се услови и начин обављања јавног превоза путника и превоза лица за сопствене потребе у друмском саобраћају у домаћем имеђународном превозу, пружања станичних услуга на аутобуским станицама и инспекцијски надзор;

• Чланом 20. тачка 2. Закона о локалној самоуправи („Сл. гласник РС”, бр. 129/2007, 83/2014 – др. закони и 101/16 – др. Закони и 47/2018) је прописано да јединица локалне самоуправе преко својих органа у складу са Уставом и Законом уређују и обезбеђују обављање и развој комуналне делатности, између осталих линијског превоза путника у друмском саобраћају, као и организационе, материјалне и друге услове за њихово обављање;

• Чланом 2. тачка 5. Закона о комуналним делатностима („Сл. гласник РС”, бр. 88/2011 и 104/2016 и 95/2018) је прописано да су комуналне делатности у смислу ове закона, делатности пружања комуналних услуга од значаја за остварење животних потреба физичких и правних лица код којих је јединица локалне самоуправе дужна да створи услове за обезбеђење одговарајућег квалитета, обима, доступности и континуитета, као и надзор над њиховим вршењем, да су комуналне делатности делатности од општег интереса, као и да је као комунална делатност, између осталог, дефинисана и делатност јавног градског и приградског превоза путника;

• Чланом 4. став 1. Закона о комуналним делатностима („Сл. гласник РС”, бр. 88/2011 и 104/2016 и 95/2018) прописано је да јединица локалне самоуправе, у складу са овим законом, обезбеђује организационе, материјалне и друге услове за изградњу, одржавање и функционисање комуналних објеката, техничко и технолошко јединство система, уређује и обезбеђује обављање комуналних делатности и њихов развој;

• Чланом 4. став 3. Закона о комуналним делатностима („Сл. гласник РС”, бр. 88/2011 и 104/2016 и 95/2018) је прописано да јединица локалне самоуправе уређује у складу са законом услове обављања комуналних делатности, права и обавезе корисника комуналних услуга, обим и квалитет комуналних услуга и начин вршења надзора над обављањем комуналних делатности обезбеђујући нарочито:

1. Одговарајући обухват, обим и квалитет комуналних услуга, који нарочито подразумева: здравствену и хигијенску исправност према прописаним стандардима и нормативима, тачност у погледу рокова испоруке, сигурност и заштиту корисника у добијању услуга, поузданост, приступачност и трајност у пружању услуга;

2. Развој и унапређивање квалитета и асортимана комуналних услуга, као и унапређивање организације рада, ефикасности и других услова пружања услуга;

3. Сагласност са начелима одрживог развоја;

4. Ефикасно коришћење ресурса и смањење трошкова обављања комуналних делатности успостављањем сарадње две или више јединица локалне самоуправе и другим активностима када за то постоји могућност;

5. Конкуренцију у обављању делатности.

• Чланом 9. став 3. Закона о комуналним делатностима („Сл. гласник РС”, бр. 88/2011 и 104/2016 и 95/2018) је прописано да се поверавање обављања комуналне делатности вршина основу одлуке скупштине јединице локалне самоуправе о начину обављања комуналне делатности и уговора о поверавању, осим када се оснива јавно предузеће;

• Чланом 9. став 7. Закона о комуналним делатностима („Сл. гласник РС”, бр. 88/2011 и 104/2016 и 95/2018) је прописано да на поступак поверавања обављања комуналне делатности чије се финансирање обезбеђује из буџета јединице локалне самоуправе, односно чије се финансирање обезбеђује у целости или делимично наплатом накнаде од корисника комуналних услуга, примењују се одредбе закона којима се уређује јавно-приватно партнерство и концесије;

• Регулаторним актима општине Куршумлија који третирају делатност јавног градског и приградског превоза путника, а нарочито Статутом општине Куршумлија и актима који се односе на делатност превоза путника на територији општине Куршумлија;

• Непостојање јавног оператора на тржишту транспортних услуга на административној територији општине Куршумлија у власништву органа локалне самоуправе. Како општина Куршумлија из локалног буџета не може издвојити средства за почетни капитал за рад јавног предузећа које би се бавило организацијом јавног превоза, једини начин за обезбеђивање обављања комуналне делатности линијског приградског превоза путника која је у надлежности општине је поверавањем ове делатности.
3. ЕВЕНТУАЛНО ОДУЗИМАЊЕ ПОВЕРЕНИХ ПОСЛОВА
Тренутно у општини Куршумлија превоз путника у градском и приградском саобраћају није поверен и не врши ниједан оператер, с обзиром да општина нема своје предузеће основано за вршење наведене комуналне услуге, а уједно ниједан приватни превозник нема уговор о поверавању вршења ове делатности од стране општине, те из тих разлога не постоји основ за одузимање поверених послова.

Чланом 53, ставом 1. Закона о јавно-приватном партнерству и концесијама („Службени гласник РС“, бр. 88/2011, 15/2016 и 104/2016) је дефинисан начин престанка ЈПП-а, односно дефинисано је да ЈПП са или без елемената концесије престаје:

• испуњењем законских услова;

• раскидом јавног уговора због јавног интереса;

• споразумним раскидом јавног уговора;

• једностраним раскидом јавног уговора;

• правноснажношћу судске одлуке којом се јавни уговор оглашава ништавим или поништава.

Чланом 53, ставом 1 наведеног закона је такође дефинисано и да JПП са или без елемената концесије престаје испуњењем законских услова:

• истеком рока на који је закључен јавни уговор;

• смрћу приватног партнера, односно ликвидацијом или стечајем приватног партнера.

Истим чланом, ставом 3. је дефинисано и да изузетно од става 2. тачка 2. ове члана ЈПП са или без елемената концесије не мора престати ликвидацијом или стечајем члана конзорцијума, аконајмање један члан конзорцијума преузме неограничено солидарно обавезу испуњења дела јавног уговора члана конзорцијума који је ликвидиран, односно над којим је окончан стечајни поступак, уз претходну сагласност јавног партнера.

Превремени раскид јавног уговора због пропуста приватног партнера је дефинисан чланом 54, ставом 1. Закона о јавно-приватном партнерству и Концесијама, а у коме се наводи да јавни партнер може једнострано раскинути јавни уговор у следећим случајевима:

• ако приватни партнер у случају концесије није платио концесиону накнаду више од два пута узастопно или континуирано неуредно плаћа концесиону накнаду;

• ако приватни партнер не обавља јавне радове или не пружа јавне услуге према стандардима квалитета за такве радове, односно услуге на начин како је договорено јавним уговором;

• ако приватни партнер не спроводи мере и радње неопходне ради заштите добра у општој употреби, односно јавног добра, ради заштите природе и културних добара;

• ако је приватни партнер дао неистините и нетачне податке који су били одлучујући за оцену његове квалификованости приликом избора најповољније понуде;

• ако приватни партнер својом кривицом не започне са извршавањем јавног уговора у уговореном року;

• ако приватни партнер обавља и друге радње или пропушта да обави неопходне радње које су у супротности са јавним уговором;

• ако је приватни партнер пренео на треће лице своја права из јавног уговора без претходног одобрења јавног партнера;

• у другим случајевима у складу са одредбама јавног уговора и општим правилима облигационог права и прихваћеним правним правилима за конкретну врсту уговора.

Чланом 54, ставом 2. Закона о јавно-приватном партнерству и концесијама је дефинисано да се критеријуми на основу којих јавни партнер утврђује постојање разлога за раскид јавног уговора из става 1. тач. 2) до 7) овог члана утврђују јавним уговором.

Ставом 3. истог члана ја дефинисано да пре једностраног раскида јавног уговора, јавни партнер мора претходно писаним путем упозорити приватног партнера о таквој својој намери и одредити примерени рок за отклањање разлога за раскид јавног уговора и за изјашњавање о тим разлозима, где је ставом 4. поменутог члана дефинисано да ако приватни партнер не отклони разлоге за раскид јавног уговора у року из става 3. ове члана, јавни партнер раскида јавни уговор.

Ставом 5. је дефинисано да у случају једностраног раскида јавног уговора од стране јавног партнера, јавни партнер има право на накнаду штете коју му је проузроковао приватни партнер у складу са општим правилима облигационог права.

Ставом 6. поменутог члана је дефинисано да се на последице превременог раскида јавног уговора због пропуста приватног партнера примењују посебна правила облигационих односа.
4. РОК ТРАЈАЊА КОНЦЕСИЈЕ И ОБРАЗЛОЖЕЊЕ ПРЕДЛОЖЕНОГ РОКА
Предложени рок трајања концесије – поверавања обављања делатности градског и приградског линијског превоза путника на територији општине Куршумлија износи 5 (пет) година.

Уговорна пракса (закључење уговора, реализација уговора, почетак и завршетак уговореног периода) у поверавању обављања делатности јавног градског и приградског превоза путника на територији општине Куршумлија указује да би оптималан рок трајања концесије био управо рок од 5 (пет) година, с обзиром на реална очекивања о заинтересованости одређених превозника за обављање ове делатности. Дужи период поверавања ове комуналне делатности довео би до отежаног остваривања уговорних обавеза превозника с обзиром на ризике, и често немогућност града да регулативним механизмима утиче на њихово елиминисање или ублажавање, као што су старост возног парка, промене у цени горива, промене курса евра, промене у цени зарада запослених код превозника, промене у висини зарада и других примања корисника услуге превоза, смањење броја корисника услуге превоза, индекс раста потрошачких цена.

Образложење предложеног рока је садржано у одредбама Закона о јавно–приватном партнерству и концесијама („Сл. гласник РС“, бр. 88/11, 15/16 и 104/16), где треба истаћи да је:

‐ Чланом 18 дефинисано да се рок на који се закључује јавни уговор одређује на начин који не ограничава тржишну утакмицу више него што је то потребно да се обезбеди амортизација улагања приватног партнера и разуман повраћај уложеног капитала, истовремено узимајући у обзир ризик који је повезан са комерцијалним коришћењем предмета уговора, као и да рок не може бити краћи од пет година ни дужи од 50 година, уз могућност да се након истека уговореног периода закључи нови уговор уз избор приватног партнера на начин и у поступку прописаном овим законом.

‐ Истим чланом је такође дефинисано да када се јавним уговором додељује концесија, рок се утврђује у складу са Законом о јавно–приватном партнерству и концесијама, осим ако рок на који се даје концесија није одређен посебним прописом којим се уређује област из које је предмет концесије.

5. ДЕФИНИСАЊЕ ОБИМА ТРАНСПОРТА У СКЛАДУ СА САОБРАЋАЈНО-ТЕХНОЛОШКИМ ПОТРЕБАМА

Мрежа линија система јавног градског и приградског превоза путника је подсистем градске транспортне мреже и чине је мреже линија свих подсистема - видова јавног градског транспорта путника, са свом инфраструктуром коју користе подсистеми јавног градског транспорта путника. Структуру мреже линија система јавног градског транспорта путника чине статички и динамички елементи. Статички елементи чине инфраструктуру транспортне мреже система транспорта путника, а то је скуп свих стајалишта, терминуса и линија свих подсистема-видова транспорта путника на којима се обавља транспортни процес по унапред одређеним и корисницима познатим условима. Динамички елементи транспортне мреже представљају елементе транспортне мреже чијом се променом у складу са дефинисаним критеријумима (превозним захтевима и дефинисаним нивоом квалитета) квантитативно дефинишу карактеристике функционисања транспортне мреже. Општи захтеви које треба да испуни транспортна мрежа система јавног транспорта путника произилазе из општих циљева система, који се пре свега односе на максимизацију производне и економске ефикасности и ефективности система и усклађености обима транспортних капацитета са транспортним захтевима.

Основни статички елементи мреже линија

Мрежу линија система јавног градског и приградског превоза путника у општини Куршумлија чини мрежа од 5 линија укупне експлоатационе дужина од 94,95 километарa. Један од основних показатеља којим се мери квалитет мреже линија у простору је густина мреже линија исказана кроз однос укупне дужине линија и површине подручја коју мрежа линија опслужује. Овај показатељ за мрежу линија система јавног градског и приградског превоза путника у општини Куршумлија (чија величина територије коју систем опслужује износи 952 km2) износи 0,10km/km2. Посматрано по смеровима, експлоатациона дужина линија у смеру А износи 95,1 километара, односно 94,8 километара у смеру Б. Просечна дужина градске линије износи 18,99 километара. Најдужа линија у систему је линија која повезује градско насеље Куршумлију и насеље Луковска бања са укупном дужином од 70,7 километара. Са друге стране, најкраћа линија повезује градско насеље Куршумлија и Спанце, и њена експлоатациона дужина износи 9,25 километара, што је скоро два пута мање од просечне експлоатационе дужине линија у систему. У следећој табели приказани су основне статичке карактеристике мреже линија.
Основне статичке карактеристике линија

	Редни 

број
	Назив линије
	LA
(km)
	LB
(km)
	LSR
(km)
	nstA

(стајалишта)
	nstB

(стајалишта)

	1
	Куршумлија АС – Рача - Мердаре
	29,0
	29,0
	29,0
	26
	26

	2
	Рача - Мердаре
	10,3
	10,4
	10,35
	12
	12

	3
	Куршумлија АС – Луковска бања
	35,6
	35,1
	35,35
	28
	28

	4
	Куршумлија АС – Куршумлијска бања
	11,0
	11,0
	11,0
	10
	10

	5
	Куршумлија АС - Спанце
	9,2
	9,3
	9,25
	10
	10

	УКУПНО
	
	
	
	
	


Легенда: LA-дужина линије у смеру А; LB-дужина линије у смеру Б; LSR- средња дужина линије; nstA – број стајалишта у смеру А; nstB - број стајалишта у смеру Б; 
Линије су радијалног карактера, јер све поседују заједничку полазну тачку – аутобуска станица Куршумлија.

Основни динамички елементи
Приказ динамичких елемената на мрежи линија у даљем тексту биће презентиран са аспекта анализе планираних вредности. Динамички елементи система, односно динамичке карактеристике посматране са аспекта планираних вредности приказани су у следећој табели за предложену мрежу линија и редове вожње. На свакој линији ангажовано је по једно возило на раду. Предложене линије до Луковске и Куршумлијске бање функционишу сваког дана у току целе године, док линија ка насељу Мердаре функционише радним раднима у току школске године. Планирани број полазака по смеровима линија, квантитативно презентира транспортну понуду система, и износи радним даном 18, односно 9 полазака у смеру А и 9 полазака у смеру Б.
Основне динамичке карактеристике градских линија

	Редни 

број
	Назив линије
	To
(min)
	Vo
(km/h)
	N
(vozila)
	Режим

рада
	npol по смеровима

	
	
	
	
	
	
	nA
	nA

	1
	Куршумлија АС – Рача - Мердаре
	78
	44,61
	1
	РД*
	2
	2

	2
	Рача – Мердаре
	26
	46,00
	
	РД*
	1
	1

	3
	Куршумлија АС – Луковска бања
	150
	28,28
	1
	РД, С, Н
	2
	2

	4
	Куршумлија АС – Куршумлијска бања
	40
	33,00
	1
	РД, С, Н
	2
	2

	5
	Куршумлија АС - Спанце
	38
	29,21
	1
	РД
	2
	2

	УКУПНО
	-
	-
	4
	
	9
	9

	*линија функционише у периоду школске године


Легенда: To – време обрта; Vp – брзина обрта; N – број возила на линији; nA- број полазака у смеру А; nB – број полазака у смеру Б.

6. ПРАВА И ОБАВЕЗЕ КОНЦЕСИОНАРА

Права и обавезе концесионара према корисницима услуга које су предмет концесије и питања везана за подношење приговора од стране корисника, питања услова и начина вршења надзора, као и општи услови за обављање предметне делатности, дефинисани су одредбама Закона о превозу путника у друмском саобраћају („Сл. гласник РС”, бр. 68/15, 41/2018, 44/2018 – др. закон, 83/2018, 31/2019 и 9/2020), Закона о јавно – приватном партнерству и концесијама („Сл. гласник РС“, бр. 88/11,15/16 и 104/16) и Одлуке о линијском превозу путника на територији општине Куршумлија („Сл. лист општине Куршумлија“ бр. 59/2020).

Приватни партнер је у обавези да у складу са законом закључи уговор са предузећем регистрованим за делатност осигурања о обавезном осигурању возила и путника.

Кључна обавеза концесионара према корисницима услуга јесте обезбеђивање услуге превоза грађана, првенствено ученика до школа које похађају и запослених до места запослења, на линијама градско-приградског линијског превоза путника у оквиру утврђених линија. Концесионар је обавезан да услугу превоза обавља континуирано, квалитетно и уз поштовање регистрованих и оверених редова вожње. Инспекцијски надзор над обављањем делатности градског и приградског линијског превоза путника на територији општине Куршумлија обављају надлежне инспекцијске службе (саобраћајна инспекција, комунална инспекција, инспекција рада и др.).

Корисници услуге превоза могу подносити приговоре на обављање повереног превоза надлежној општинској инспекцији и Општинском већу, као и узимати активно учешће и иницирати обавезно изјашњавање корисника услуга о квалитету пружене услуге у складу са Законом о комуналним делатностима и Законом о општем управном поступку.

Концесионар је дужан да услугу превоза путника изведе у свему према:

- важећим законским и подзаконским прописима;

- важећим техничким прописима, нормативима и стандардима;

- опште усвојеним правилима струке;

- упутствима и примедбама овлашћеног лица за контролу квалитета јавног партнера,

- и према одредбама уговора.
Концесионар је такође у обавези: 

- да обезбеди континуирано обављање превоза путника у јавном линијском превозу, 

- да организује свој рад и пословање тако да обезбеди квалитет превоза који захтевају услови утврђени конкурсном документацијом и овим концесионим актом, 

- да послове превоза обавља у складу са одредбама закона који уређује превоз путника у друмском саобраћају, закона који уређује обављање комуналне делатности, у складу са општинском одлуком која регулише превоз путника у градском и приградском саобраћају и другим прописима који утврђују ову област, 

- да обезбеди поуздану, тачну и редовну услугу на линијама према планираном обиму и регистрованим и овереним редовима вожње по линијама, 

- да у случају поремећаја у вршењу превоза или прекида превоза услед разлога које превозник није могао да предвиди или спречи, предузме мере на отклањању узрока поремећаја или прекида и о томе одмах обавести надлежни орган за послове саобраћаја Општинске управе општине Куршумлија, 

- да настоји обезбеђивању развоја и унапређењу обављања поверене делатности. 

Услуге која су предмет концесије приватни партнер је дужан да изведе са својим кадровским потенцијалима, својим аутобусима, као и другим средствима рада као редовни линијски превоз. 

Аутобус који је намењен превозу путника у јавном превозу мора да има места за седење, простор за стајање и опрему за олакшано улажење и излажење путника, као и померање путника дуж возила. Основни захтеви које би аутобуси требало да испуњавају дати су у табели:
	
	     Мидибус аутобус 


	                Соло аутобус

	Број врата са десне стране возила
	Минимално једна (1) врата
	Минимално двоја (2) врата

	Капацитет возила /седење+стајање/

(број путника)
	Мин. 20
	Мин. 50-70

	Клима уређај
	Обавезан клима уређај


Возила не смеју бити старија од 30 година за соло аутобусе и 20 година за мидибус. Возила морају бити у власништву или лизингу.

Поред возног парка, приватни партнер је у обавези да поседује возила за одржавање возног парка (сервисна и вучна возила), сервисни центар и гаражу у власништву или закупу на територији општине Куршумлија као и да у радном односу има потребан број возача у складу са бројем возила и радним временом возила.

Између осталих обавеза, као и обавеза које има по самом закону и подзаконским актима, приватни партнер је дужан да:
- пре почетка поласка аутобуса контролише исправност возила;

- решењем одреди одговорно лице за контролу возила;

- одговорном возачу аутобуса обезбеди исправну путну документацију;

- обезбеди превентивне мере за безбедан и здрав рад, у складу са законом;

- осигура све путнике од последице несрећног случаја, сходно Закону о осигурњу имовине и лица;

- поступи по примедбама и налозима овлашћеног лица за контролу квалитета јавног партнера;

- обезбеди резервни, помоћни аутобус у случају квара возила;

- да у линијском превозу прими сваког путника, пртљаг и ствари у границама расположивих места за путнике, односно носивости возила;

- пријем путника у возило и искрцавање путника у линијском превозу врши на аутобуским стајалиштима.
7. Права и обавезе концедента
Општина Куршумлија је дужна да:

- обезбеди приватном партнеру неометано обављање повереног превоза и коришћење утврђених стајалишта,

- предузме мере на спречавању обављања превоза другим превозницима којима није поверено обављање линијског превоза путника на територији општине Куршумлија,

- пружи помоћ приватном партнеру око добијања евентуалних потребних дозвола и одобрења,

- предузима мере на отклањању ванредних околности које могу да утичу на несметану реализацију превоза,

- одреди трасе, број полазака и режим рада у редовним и ванредним околностима,

- одређује корекције редова вожње на линији у зависности од промене броја путника (и усаглашава их са превозником),

- одреди линије превоза путника и овери и региструје ред вожње;

- у року од 15 дана по почетку школске године преда приватном партнеру списак корисника приградског превоза и партиципације;

- у току пружања услуга обезбеди сталну и ефикасну контролу квалитета;

- о овлашћеном лицу за контролу квалитета благовремено обавести приватног партнера, у писменој форми;

- уступи на управљање аутобуску станицу у исправном и функционалном стању (уколико постоји).
Обавезе Јавног партнера генерално имају основни циљ да се реализује виши ниво квалитета транспортне услуге уз прихватљиву цену на административној територији локалне самоуправе. Ти захтеви директно имплицирају константно прилагођавање система тржишту транспортних услуга и перманентни мониторинг и контролу рада превозника, без обзира на власнички статус.

Обавезе Јавног партнера је преношење надлежности на Приватног партнера у горе наведеним активностима, мониторинг и контрола на стратешком нивоу, израда коначног месечног обрачуна као и свих других активности везаних за стварање општих и формално-правних услова за функционисање система (интерних регулаторних аката) као и обезбеђивање свих стабилних извора финансирања из буџета.

Права и обавезе приватног и јавног партнера ће бити дефинисане и одредбама јавног уговора о поверавању обављања делатности градског и приградског линијског превоза путника на територији општине Куршумлија.
8. Цена услуге градског и приградског линијског превоза путника

Цене превоза у градском и приградском превозу формирају се на основу елемената за формирање цена комуналних услуга прописаних Законом о комуналним делатностима.

Одлуку о промени цене комуналне услуге градског и приградског превоза путника доноси Превозник, а сагласност на исту даје Скупштина општине Куршумлија.

Уз захтев за промену цена Превозник доставља образложење које нарочито садржи разлоге за промену и детаљну структуру предложених цена.

Скупштина општине Куршумлија може Одлуком одредити категорије становништва за које ће субвенционисати цену карте у градском и приградском превозу на територији општине Куршумлија. Наплату услуге, за свој рачун, врши Приватни партнер.

9. Квалитет услуге превоза

Вршиоци комуналне делатности којима је поверено обављање комуналне делатности, дужни су да организују свој рад и пословање на начин којим се обезбеђује квалитетна услуга јавног превоза. На основу Одлуке о градском и приградском превозу путника на територији општине Куршумлија („Сл. лист општине Куршумлија“ бр. 59/2020) општинска управа једном годишње организује изјашњавање корисника услуга градског и приградског превоза о квалитету пружања услуга на територији општине Куршумлија на званичној интернет страници општине Куршумлије. Уколико резултати изјашњавања корисника покажу да већина није задовољна пруженом услугом Општинска управа покренуће поступак преиспитивања обављања делатности од стране Превозника и наложиће му да отклони недостатке који су наведени у изјашњавању корисника

10. Врста поступка доделе јавног уговора

У складу са чланом 20. ЗЈППК, поступак избора приватног партнера спровешће се у складу са чланом 10. став 4., а који се односи на концесије за јавне услуге која је уговорни однос истоветан уговору о јавној набавци услуга у складу са законом којим се уређују јавне набавке, ако се накнада за пружене услуге састоји или од самог права на комерцијално коришћење, односно пружање услуга или од тог права заједно са плаћањем. У складу са досадашњом праксом сличних пројеката у Републици Србији, поступак доделе је отворени поступак из чл. 52. Закона о јавним набавкама.
11. Претпоставке анализираних модела
Потребан обим планираних километара за десетогодишњи период, тј. период трајања концесије, утврђен је на бази пројекције потребних линија и њихове броја полазака.
Пројектован износ неопходног обима километара износи 119.570 километара годишње, односно 597.850 километара за поменути период.

Потребан број аутобуса за подмирење потреба планираног броја километара је 4 возила. Структура потребног возног парка по врсти возила је:

- 1 соло аутобуса;

- 3 мидибуса;

- Број резервних возила је у висини од 10% од броја возила на раду за дефинисани број возила.

Да би се елиминисали ефекти инфлације и динамике њеног предвиђања одређени обрачуни рађени су у девизном еквивалентима (ЕУР) по средњем курсу Народне банке Србије на дан 13.08.2021. године (1 ЕУР=117.5673), уз поштовање следећих прописа који су важили на исти дан:

- Закон о јавно - приватном партнерству и концесијама („Службени гласник РС“ бр. 88/2011, 15/2016 и 104/2016),

- Закон о безбедности саобраћаја на путевима („Службени гласник РС“ бр. 41/2009, 53/2010, 101/2011, 32/2013, 87/18, 23/19 – Одлука УС, 55/2014 и 96/2015 - др. зaкoн, 9/2016 - oдлукa УС, 24/2018, 41/2018 и 41/2018 - др. зaкoн),

- Закон о превозу путника у друмском саобраћају („Службени гласник РС“ бр. 68/2015 и 41/2018),

- Закон о комуналним делатностима („Службени гласник РС“ бр. 88/2011, 104/2016, 95/18),

- Прaвилник o пoдeли мoтoрних и прикључних вoзилa и тeхничким услoвимa зa вoзилa у сaoбрaћajу нa путeвимa („Службени гласник РС“ бр. 40/2012, 102/2012, 19/2013, 41/2013, 102/2014, 41/2015, 78/2015, 111/2015, 14/2016, 108/2016, 7/2017 - испр. и 63/2017, 45/18, 70/18, 95/18 и 104/18).
12. Временски оквир анализе и трајање концесије

Прогноза будућих кретања новчаног тока концесије обухватa претпостављени економски век концесије од 5 година с обзиром да прост период повраћаја инвестиције износи око 4 године. Наведени период трајања концесије је реалан с обзиром да интерна стопа приноса на уложена средства износи 37.9% и да је виша од дисконтне стопе коришћене у дисконтовању токова новца. То омогућује да приватни партнер реално поврати уложена средства и оствари разумну добит током трајања концесије.
Јавним уговором ће се детаљније уредити међусобна права и обавезе јавног и приватног партнера.
НАПОМИЊЕМО ДА ЈЕ КОНЦЕСИОНИ АКТ У ЦЕЛИНИ ОБЈАВЉЕН НА САЈТУ www.kursumlija.org ТЕ ДА ИСТИ ПРЕДСТАВЉА САДРЖИНУ ТЕХНИЧКЕ СПЕЦИФИКАЦИЈЕ И ОПИСА УСЛУГА.

